Sit protett ta' Natura 2000 … proposta ta' estensjoni ta' razzett toħloq rabja Għadd ta' bdiewa fiż-żona tal-Imtaħleb qegħdin joġġezzjonaw bil-qawwi minħabba proposta ta' żvilupp biex razzett li jinsab fiż-żona magħrufa bħala 'Il-Ponta' jkollu estensjoni. L-estensjoni li se tkun biex l-art tkun pavimentata u tinkludi xejn inqas minn 200 metru kwadru. Il-bdiewa qed isostnu li dan l-iżvilupp mhux kompatibbli mal-ambjent rurali taż-żona. L-istess bdiewa qed jgħidu li għal dan l-istess sit kien hemm diversi applikazzjonijiet qabel u li kollha ġew miċħudin. inewsmalta.com tinsab infurmata li anki l-Awtorità għall-Ambjent (ERA) qed toġġezzjona għal dan l-iżvilupp. Hi qed isostni li dan hu sit ta' Natura 2000 u għandu jkun protett. L-ERA qed tgħid li jekk il-proposta tingħata l-permess se jinħoloq preċedent.